

**«RAQAMLI TEXNOLOGIYALAR VA SUN’IY INTELLEKT:
BUGUN VA KELAJAK»**

**xalqaro ilmiy-amaliy anjumani**

***2025-yil 25-aprel, Toshkent***

**AXBOROT XATI**

**Raqamli texnologiyalar va sun’iy intellektni rivojlantirish ilmiy-tadqiqot instituti va “School 21” raqamli texnologiyalar maktabi tomonidan “Raqamli texnologiyalar va sun’iy intellekt: bugun va kelajak” mavzusida xalqaro ilmiy-amaliy anjuman tashkil etilmoqda.**

Tashkiliy qo‘mita yosh mutaxassislar, tadqiqotchilar, oliy o‘quv yurtlari va ilmiy tashkilotlar xodimlarini anjuman ishida ishtirok etishga taklif etadi. Dasturga yalpi (20 daqiqagacha) va sho‘balarda (10 daqiqagacha) ma’ruzalar qabul qilinadi.

Anjuman o‘zbek, rus va ingliz tillarida o‘tkaziladi.

**Anjuman yo‘nalishlari:**

1. Ma’lumotlarni intellektual tahlil qilish va mashinali o‘qitish.
2. Iqtisodiyot va ijtimoiy sohalarda raqamli texnologiyalarni qo‘llanilishi.
3. Barqaror rivojlanish uchun innovatsion yashil texnologiyalar.
4. Robototexnika, avtomatlashtirish va sanoat intellektual tizimlari.
5. Kiberxavfsizlikda sun’iy intellektni qo‘llash.
6. Sun’iy intellekt etikasi va boshqaruvi.

**Anjumanda ishtirok etish shakllari:**

1. Sho‘balarda ma’ruza bilan ishtirok etish.
2. Videokonferensiya rejimida ishtirok etish.

**Anjumanni o‘tkazish joyi va jadvali**

Anjuman "School 21" raqamli texnologiyalar maktabi binosida o‘tkaziladi. Manzil: O‘zbekiston, Toshkent shahri, Ziyolilar ko‘chasi, 13-uy.

**2025-yil 25-aprel** – qatnashchilarni ro‘yxatga olish, anjumanning ochilishi, yalpi ma’ruzalar, sho‘ba ma’ruzalari, anjumanning yopilishi.

**Anjuman materiallarini chop etish**

Anjuman ilmiy kengashining qaroriga asosan taqdim etilgan ma’ruzalar "Sun’iy intellekt va mashinali o‘qitish muammolari", "Hisoblash va amaliy matematika muammolari" hamda "Informatika va energetika muammolari" ilmiy jurnallarida nashr etiladi. Jurnallarda chop etish uchun ma’ruzalarni saralashda ilmiy va amaliy ahamiyatga ega bo‘lgan yuqori darajadagi natijalarga e’tibor beriladi.

Mualliflik shartnomalari, ekspert xulosalari va boshqalarni taqdim etish zarurligi to‘g‘risidagi qo‘shimcha ma’lumotlar ishtirokchilar e’tiboriga keyinroq yetkaziladi.

**Rasmiylashtirishga doir talablar**

Mualliflarning nazariy va eksperimental tadqiqotlari natijalarini aks ettiruvchi, hajmi 10 betgacha bo‘lgan va ushbu talablarga rioya qilgan holda rasmiylashtirilgan maqolalar nashrga qabul qilinadi.

Tashkiliy qo‘mitaga taqdim etilgan maqolalar rasmiylashtirish talablariga muvofiqligi hamda plagiat mavjudligiga tekshiriladi, shuningdek, mas’ul mutaxassislar tomonidan taqrizdan o‘tkaziladi. Avval e’lon qilingan ishlarni yuborish taqiqlanadi. Bitta maqola uchun mualliflar soni - uch kishidan ortmasligi, hammualliflikda topshirilgan maqolalar ikkitadan oshmasligi talab etiladi.

 Maqolalarda muammoning (ilmiy muammoning) qo‘yilishini, uning mohiyatini ochib berishi, yechish yo‘nalishlari va usullarini o‘z ichiga olishi kerak. Mavjud holatni ta’kidlovchi va faqat asossiz hamda tekshirilmagan taxminlarni o‘z ichiga olgan maqolalar rad etiladi.

Matnni tayyorlashda tegishli fan sohasidagi umumqabul qilingan atamalardan foydalanish zarur. Uzun qo‘shma gaplarni haddan tashqari ko‘p ishlatmaslik tavsiya etiladi.

Maqolalar tadqiqot turidagi ilmiy nashrlarga mos keladigan aniq tuzilishga ega bo‘lishi, ya’ni quyidagilarni o‘z ichiga olishi kerak: kirish (dolzarbligi, ilmiy ahamiyati, adabiyotlarning qisqacha sharhi, ishning maqsadi); muammoning qo‘yilishi; yechish usullari yoki nazariy qism; natijalar va ularning muhokamasi (ishonchlilik, amaliy ahamiyati, taklif va tavsiyalar); olingan natijalar va umuman bayon etilgan ilmiy-tadqiqot ishi bo‘yicha xulosa yoki tavsiyalar.

Maqolaning bibliografik va referativ tavsifi elementlariga quyidagilar kiradi: maqola nomi; mualliflar haqida ma’lumot; 100-200 so‘zdan iborat annotatsiya; 5-10 ta kalit so‘zlar; oxirgi yillarda nufuzli nashrlarda e’lon qilingan 10-15 ta manbalardan iborat adabiyotlar ro‘yxati.

Maqolalarni rasmiylashtirish shablonlari va mualliflar to‘g‘risidagi ma’lumotlar ushbu axborot xatiga ilova qilinadi.

**Anjumanda ishtirok etish va taqdim etilgan ma’ruzalarni chop etish bepul**. Tayyor maqolalar va mualliflar to‘g‘risidagi ma’lumotlar quyidagi elektron pochta manziliga yuboriladi: **conference@airi.uz**. Materiallarni topshirishning oxirgi muddati **– 2025-yil 31-mart kuni.**

**Anjuman**

**O‘zbekiston Respublikasi Raqamli texnologiyalar vazirligi**

**ko‘magida tashkil etilmoqda**